قومي اتفاق رائي، شهباز شريف پاران قومي مڪالمي جي ٻيهر پيش ڪش
احمد بلال محبوب چيو آهي ته حڪومت ۽ حزب مخالف جي وچ ۾ گرانڊ قومي ڊائلاگ ٿي سگهي ٿو، ليڪن جيڪڏهن اهوسمجهيو وڃي ته ان ۾ فوج، عدليه، خفيه ادارا، سياسي جماعتون ۽ بيوروڪريسي سڀ شامل ٿيندا ته اهو قابل عمل نه ٿو لڳي
اسلام آباد — . معاشي مشڪلات ۽ سياسي بحران جي شڪار ملڪ ۾ ڪيتريون ئي سياسي ڌريون ۽ عام رائي پيدا ڪندڙ شخص گرانڊ قومي ڊائلاگ جي ڳالهه ڪندا آيا آهن. علي فرقان پنهنجي رپورٽ ۾ ٻڌايو آهي ته هلندڙ هفتي صدر عارف علوي چيو هو ته سڀني اسٽيڪ هولڊرز کي هڪ ٻئي جي ڳالهه ٻڌڻ لاءِ ميز تي آڻڻ ۽ مشاورتي عمل شروع ڪرڻ جي ضرورت آهي. قومي اسمبليءَ جي اسپيڪر، راجه پرويزاشرف ڇنڇر ڏينهن آزاديءَ جي ڏينهن جي مناسبت سان چيو هو ته ملڪ جي جٽادار اهداف کي ترجيحي بنيادن تي حاصل ڪرڻ جي ضرورت آهي ۽ گرانڊ نيشنل ڊائلاگ ئي پائيدار سياسي استحڪام ۾ مدد ڏئي سگهي ٿو. ملڪ جي موجوده صورتحال کي ڏسندي، مختلف حلقن جي نمايان شخصن طرفان سياسي محاذ آرائيءَ جي خاتمي ۽ معاشي استحڪام جي لاءِ قومي مڪالمي تي زور ڏنو پيو وڃي. موجوده صورت حال مان نڪرڻ لاءِ مبصر پاڪستان ۾ سياسي ۽ معاشي استحڪام جا امڪان تلاش ڪرڻ تي زور ڏئي رهيا آهن، جنهن ۾ سمورين ڌرين کي هڪ مشترڪ ايجنڊا تي متفق ٿيڻو پوندو ۽ انهن تي عمل به ڪرڻو پوندو. تجزيه ڪار، سلمان عابد چيو آهي ته پاڪستان جي مسئلن جو حل مڪالمي سان جڙيل آهي، ان لاءِ جيترو جلدي عام رائي پيدا ڪئي وڃي اوترو ئي جلد مسئلن جو حل ممڪن ٿيندو. ٻئي پاسي جيتري به دير ٿيندي انهيءَ جا پيچيده نتيجا نڪرندا. وائس آف آمريڪا سان گفتگو ڪندي، سلمان عابد چيو ته پاڪستان جي داخلي، پرڏيهي، علائقائي، اقتصادي ۽ سياسي مسئلن جو هڪ ئي حل آهي ته سمورا شراڪت دار گڏجي وهن. هن چيو ته فريقين کي گڏجي ويهي معاشي فريم ورڪ تي ڳالهائڻو پوندو جنهن ۾ هي اصول طئي ڪيو وڃي ته معيشت تي پوائنٽ اسڪورنگ نه ڪئي ويندي.